钦定古今图书集成/理学汇编/文学典/第116卷 > 范弘嗣
## 钦定古今图书集成/理学汇编/文学典/第116卷 > 范弘嗣

按《山西通志》：“弘嗣，字燿昆，洪洞人。崇祯间贡士。博极
群书，尤究心理学。谓做人必从五伦做起，方是入手真工夫。教授生徒，创开南原一带文风。出其门者，如
张鹏起、申嘉言，俱为名臣。万历戊申，李维桢总宪晋
阳，聘修《山西通志》。崇祯戊辰，授德州判。德为九省通
衢，漕运孔道，弘嗣处之裕如。又白蒋令误谪之冤。盐”
院喻思恂、兵道冯任、粮道胡一龙交章互荐。政事之
暇，不废吟咏，乘兴登岱诗四首。济南刘敕采入岱史
中。适都门戒严，奉檄解米抵京犒赏，因献防御四策，
蒙嘉纳。明年代觐，以流寇焚劫其乡，遂告归。与绛州
辛全等日讲理学。未几，有保举之典。京官疏荐，奉旨
赴部，抗疏辞归。闭户著述，训教子孙。石起云称其“博
比用修，文比弇州，诗比献吉，行比衡山，退比白沙。”云
所著《仕国人文》《鬯郁草》《长生笺》《做人镜》《唾馀》《南原埜
记》《晋国垂棘》《宗圣谱》《聪圣志》《直圣志》《方公百政记》《晋
书续雅》《四子秘密藏》《毛诗补亡》等书行世。